A Bizottság 2562/93/EGK rendelete

(1993. szeptember 17.)

egyes tej- és tejterméktermelők számára különleges referenciamennyiség elosztásáról szóló 2055/93/EGK rendelet részletes alkalmazási szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel egyes tej- és tejterméktermelők számára különleges referenciamennyiség elosztásáról szóló, 1993. július 19-i 2055/93/EGK tanácsi rendeletre [1] és különösen annak 8. cikkére,

mivel a 2055/93/EGK rendelet meghatározza a különleges referenciamennyiségek nyújtásának feltételeit az olyan tejterméktermelők számára, akik a legutóbb az 1300/84/EGK rendelettel [2] módosított 1078/77/EGK tanácsi rendelet [3] alapján tett kötelezettségvállalásuk eredményeképpen nem tudtak referenciamennyiséget szerezni valamely gazdaság vagy gazdaságrész számára a 3950/92/EGK rendelettel [4] hatályon kívül helyezett 857/84/EGK tanácsi rendelet [5] 3a. cikke értelmében; mivel eljárási szabályokat kell meghatározni annak érdekében, hogy a 2055/93/EGK rendelet végrehajtható legyen azokkal a feltételekkel, amelyek biztosítják valamennyi érintett fél jogainak és kötelezettségeinek tiszteletben tartását;

mivel az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,

ELFOGADTA EZT A RENDELETET:

1. cikk

A 2055/93/EGK rendelet 1. cikkében említett kérelmet az érintett termelő a tagállam által kijelölt illetékes hatóságnál nyújtja be az adott állam által meghatározott eljárásnak megfelelően.

2. cikk

(1) Az illetékes hatóság igazolja a kérelem kézhezvételét és ellenőrzi, hogy az megfelel-e a 2055/93/EGK rendelet 1. cikkében meghatározott feltételeknek.

(2) Különösen a következő feltételeket kell figyelembe venni annak megállapításánál, hogy egy termelő képes-e gazdaságában a kérvényezett különleges referenciamennyiség mértékéig növelni a termelést:

- az 1993. április 1-je előtt értékesített, a termelő részére megállapított referenciamennyiséget meghaladó tej mennyisége,

- azoknak a piacképes tejtermelésre alkalmas, legalább hat hónapos, nőivarú háziasított szarvasmarhaféléknek a száma és fajtája, amelyeket a termelő a kérelem benyújtásának időpontjában a gazdaságában tart,

- a gazdaság takarmánytermő területe az 1391/78/EGK bizottsági rendelet [6] 1. cikke (1) bekezdésének d) pontja értelmében,

- a gazdaságban a tejtermelés növelése céljából végrehajtott beruházások.

(3) Az illetékes hatóság 1994. március 1-je előtt értesíti a termelőt a részére megállapított különleges referenciamennyiségről, amelyet szükség szerint vagy a 2055/93/EGK rendelet 1. cikkének (2) bekezdésével vagy 2. cikkével összhangban számít ki.

3. cikk

A 2055/93/EGK rendelet 4. cikkének (3) bekezdésében említett esetben a termelő előre értesíti szándékairól az illetékes hatóságot, amely erről átvételi elismervényt állít ki.

4. cikk

A tagállamok:

- 1993. november 1-je előtt tájékoztatják a Bizottságot az illetékes hatóságról, az 1. cikkben említett eljárásról, valamint a 2. cikktől eltérő elfogadott feltételekről,

- 1994. április 1-je előtt tájékoztatják a Bizottságot a kérelmek számáról és az azokban szereplő mennyiségekről különbséget téve a 2055/93/EGK rendelet 1. cikke (1) bekezdésének első és második francia bekezdése, 1. cikke (2) bekezdésének első, második és harmadik albekezdése, valamint 3. cikkének (2) bekezdése alá tartozó esetek között, továbbá ez utóbbi rendelkezés alkalmazására megállapított feltételekről.

5. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1993. szeptember 17-én.

a Bizottság részéről

René Steichen

a Bizottság tagja

[1] HL L 187., 1993.7.29., 8. o.

[2] HL L 125., 1984.5.12., 3. o.

[3] HL L 131., 1977.5.26., 1. o.

[4] HL L 405., 1992.12.31., 1. o.

[5] HL L 90., 1984.4.1., 13. o.

[6] HL L 167., 1978.6.24., 45. o.

--------------------------------------------------